‘วรรณ’แนะนักลงทุนทยอยซื้อกองทอง
บลจ.วรรณเผยทองดิ่ง 24% แนะเริ่มทยอยลงทุนกองทอง หลังใกล้แตะ 1,200 เหรียญเท่าต้นทุนผลิต
29 ต.ค. 2565

บลจ.วรรณเผยทองดิ่ง 24% แนะเริ่มทยอยลงทุนกองทอง หลังใกล้แตะ 1,200 เหรียญเท่าต้นทุนผลิต
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ปัจจุบันราคาทองคำปรับตัวลดลงค่อนข้างมากจากความกังวลการชะลอมาตรการผ่อนคลายนโยบายการเงิน (คิวอี) ของธนาคารกลางสหรัฐ (เฟด) ส่งผลให้ราคาทองคำปรับตัวลดลงมากที่สุดเป็นประวัติการณ์ในไตรมาส 2 ปี 2556 และดิ่งลงกว่า 24% นับตั้งแต่ช่วงต้นปีนี้ 
นอกจากนี้ สัดส่วนการถือครองทองคำของกองทุน SPDR Gold Trust ซึ่งเป็นกองทุน ETF ที่ใหญ่ที่สุดในโลก ก็ปรับลดลง 16.9% มาแตะระดับ 964.69 ตัน เมื่อวันที่ 5 ก.ค. 2556 ซึ่งเป็นระดับต่ำสุดนับตั้งแต่เดือน เม.ย. 2552 ที่ถือครองทองคำสูงสุดที่ 1,127.68 ตัน 
นายวิน กล่าวว่า ตั้งแต่ต้นปีราคาทองคำปรับตัวลดลงค่อนข้างรุนแรงจากระดับสูงสุด 1,890 เหรียญสหรัฐต่อออนซ์ มาอยู่ที่ 1,223.31 เหรียญสหรัฐต่อออนซ์ ในวันที่ 5 ก.ค. 2556 ซึ่งเป็นระดับราคาที่ใกล้เคียงกับต้นทุนการผลิตที่ 1,200 เหรียญสหรัฐต่อออนซ์แล้ว ซึ่งคาดว่าราคาทองคำมีแนวโน้มปรับเพิ่มขึ้นตามต้นทุนการผลิตที่เพิ่มขึ้นได้ หากราคาน้ำมันในตลาดโลกปรับตัวสูงขึ้นจากภาวะเศรษฐกิจโลกมีแนวโน้มขยายตัวอย่างแข็งแกร่ง โดยเฉพาะสหรัฐและญี่ปุ่นที่ส่งสัญญาณฟื้นตัวทางเศรษฐกิจที่ค่อนข้างเด่นชัดมากที่สุด 
สำหรับค่าเงินเหรียญสหรัฐในช่วง 3 เดือนที่ผ่านมาแข็งค่าขึ้นค่อนข้างมากจากการที่นักลงทุนคาดการณ์ว่าธนาคารกลางสหรัฐอาจชะลอคิวอี ทำให้มองว่าราคาทองคำในระยะถัดไป โดยเฉพาะในไตรมาส 3 ปี 2556 น่าจะเคลื่อนไหวอย่างมีเสถียรภาพมากขึ้น รวมทั้งแรงขายทองน่าจะเบาบางลง
“ราคาทองปรับลดลงใกล้เคียงกับระดับราคาทองคำที่ 1,200 เหรียญสหรัฐต่อออนซ์ ตามที่เราคาดการณ์ไว้ ประกอบกับมุมมองเชิงบวกต่อราคาทองคำที่คาดว่าจะมีโอกาสฟื้นตัวได้จากแรงซื้อคืนของนักลงทุนในกรอบแคบๆ มาอยู่ที่ 1,350 เหรียญสหรัฐต่อออนซ์ จากปริมาณทองคำที่อาจปรับลดลงหากผู้ผลิตทองคำตัดสินใจปรับลดการผลิต หากต้นทุนการผลิตทองคำเพิ่มสูงขึ้น” นายวิน กล่าว
นอกจากนี้ หากมีแรงหนุนจากความต้องการซื้อทองคำที่เพิ่มขึ้นในฐานะสินทรัพย์ป้องกันความเสี่ยงในภาวะที่หลายประเทศต้องเผชิญกับแรงกดดันทางการเมืองจากกลุ่มยูโรโซนและการประท้วงในอียิปต์หากยังคงดำเนินต่อไป รวมทั้งการเข้าสู่เทศกาลซื้อทองคำของชาวอินเดียเมื่อใกล้เข้าสู่ไตรมาส 4 ปี 2556
นายวิน กล่าวว่า บลจ.วรรณ ยังมองว่า ค่าเงินเหรียญสหรัฐน่าจะมีแนวโน้มแข็งค่าขึ้นต่อเนื่อง รวมทั้งเศรษฐกิจไทยที่ประกาศออกมาบ่งชี้ถึงการชะลอตัวทางเศรษฐกิจมากขึ้น จึงประเมินว่าช่วงนี้เป็นจังหวะที่ดีที่นักลงทุนจะเริ่มทยอยซื้อสะสมในทองคำ แต่นักลงทุนต้องติดตามภาวะการลงทุนอย่างใกล้ชิด ไม่ว่าจะเป็นพัฒนาการเศรษฐกิจและนโยบายการเงินต่างๆ ของประเทศแกนหลัก ซึ่งจะส่งผลต่อการเคลื่อนไหวของราคาทองคำ 
สำหรับนักลงทุนที่นิยมลงทุนในทองคำและสนใจลงทุนเพื่อสิทธิประโยชน์ทางภาษี บลจ.วรรณ แนะนำการลงทุนในกองทุนเปิดวรรณโกลด์ เพื่อการเลี้ยงชีพ (GOLDRMF) ซึ่งลงทุนในหน่วยลงทุนของกองทุน SPDR Gold Trust (กองทุนหลัก) หากสนใจกองทุน ETF สามารถลงทุนในกองทุน GOLD99 ETF ซึ่งเน้นลงทุนในทองคำแท่ง 99.99%